**NÁVRH**

**Nariadenie vlády**

**Slovenskej republiky**

z ............. 2023,

**ktorým sa ustanovuje národný zoznam území európskeho významu**

Vláda Slovenskej republiky podľa § 27 ods. 5 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) nariaďuje:

**§ 1**

(1) Ustanovuje sa národný zoznam území európskeho významu. Každá lokalita uvedená v prílohe je územím európskeho významu.

(2) Názov územia európskeho významu, katastrálne územie, v ktorom sa územie európskeho významu nachádza, výmera územia európskeho významu, mapa s vyznačenými hranicami územia európskeho významu na základe jeho geometrického určenia a polohového určenia, určenie kategórie chráneného územia podľa § 17 ods. 1 písm. a) až f) zákona pre územie európskeho významu, stupeň územnej ochrany územia európskeho významu, a odôvodnenie jeho ochrany sú uvedené v prílohe.

(3) Hranice území európskeho významu vymedzené geometrickým určením a polohovým určením sa vyznačujú v katastri nehnuteľností. Technickým podkladom na zápis priebehu hranice územia európskeho významu do katastra nehnuteľností je zjednodušený operát geometrického plánu. Mapy a grafické podklady, v ktorých sú zakreslené hranice území európskeho významu, sú uložené v Štátnom zozname osobitne chránených častí prírody a krajiny.

(4) Ciele starostlivosti o územia európskeho významu, opatrenia na ich dosiahnutie a zásady ich využívania upravujú programy starostlivosti o chránené územia podľa § 54 ods. 5 zákona a zásady starostlivosti o biotopy európskeho významu a biotopy druhov európskeho významu podľa § 54 ods. 7 zákona.

(5) Zákazy a obmedzenia podľa § 13 až 16 zákona platia na územiach európskeho významu celoročne.

**§ 2**

Zrušuje sa výnos Ministerstva životného prostredia Slovenskej republiky zo 14. júla 2004 č. 3/2004-5.1, ktorým sa vydáva národný zoznam území európskeho významu (oznámenie č. 450/2004 Z. z.) v znení opatrenia č. 1/2017 (oznámenie č. 353/2017 Z. z.) a opatrenia č. 1/2018 (oznámenie č. 384/2018 Z. z.).

**§ 3**

Toto nariadenie vlády nadobúda účinnosť 1. januára 2024.